ΚΑΝΟΝΙΣΜΟΣ (ΕΟΚ) αριθ. 606/71 ΤΗΣ ΕΠΙΤΡΟΠΗΣ της 23ης Μαρτίου 1971 περί τροποποιήσεως του κανονισμού (ΕΟΚ) αριθ. 685/69, ιδίως όσον αφορά την ενίσχυση για την ιδιωτική αποθεματοποίηση του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1253/70(2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 685/69 της Επιτροπής της 14ης Απριλίου 1969 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος(3), όπως τροποποιήθηκε τελευταία από τον κανονισμό (ΕΟΚ) αριθ. 878/70(4), έχει καθορίσει, στο άρθρο 24, το ποσό των ενισχύσεων που χορηγούνται στην ιδιωτική αποθεματοποίηση του βουτύρου και της κρέμας γάλακτος- ότι, λαμβανομένης υπόψη της εξελίξεως των τιμών και της καταστάσεως της αγοράς, πρέπει να τροποποιηθούν τα εν λόγω ποσά- ότι ενδείκνυται να καθορισθούν λεπτομερέστερα ορισμένοι τρόποι πληρωμής των ενισχύσεων- ότι, επίσης, πρέπει να εναρμονισθούν προς τα νέα ποσά, τα ποσά που αναφέρονται στο άρθρο 6 παράγραφος 2 υπό α) και β)-

ότι, με την ευκαιρία αυτών των τροποποιήσεων, είναι σκόπιμο να προσαρμοσθούν, βάσει της πείρας που αποκτήθηκε, ορισμένοι από τους όρους που αφορούν τις συμβάσεις αποθεματοποιήσεως που καθορίζονται στο άρθρο 23 του κανονισμού (ΕΟΚ) αριθ. 685/69, καθώς και η έναρξη της περιόδου της ρευστοποιήσεως του αποθέματος που προβλέπεται στο άρθρο 24-

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 παράγραφος 2 του κανονισμού (ΕΟΚ) αριθ. 685/69, το ποσό των 8 λογιστικών μονάδων που αναφέρονται στην περίπτωση α) αντικαθίσταται με το ποσό των 9 λογιστικών μονάδων.

Άρθρο 2

Το άρθρο 23 του κανονισμού (ΕΟΚ) αριθ. 685/69 αντικαθίσταται ως εξής:

"Άρθρο 23

1. Το βούτυρο ή η κρέμα γάλακτος (ανθόγαλα) παρασκευάστηκαν κατά τη διάρκεια των δεκατεσσάρων ημερών που προηγούνται από την ημέρα ενάρξεως της αποθεματοποιήσεως, η οποία αποτελεί το αντικείμενο της συμβάσεως.

2. Η ελαχίστη ποσότητα του βουτύρου ή της κρέμας γάλακτος που αναφέρεται στο άρθρο 9 παράγραφος 1 υπό ε) του κανονισμού (ΕΟΚ) αριθ. 985/68, καθορίζεται σε 1000 χλγρ. ανά παρτίδα.

3. Οι όροι που αφορούν τον έλεγχο των καλυπτομένων από τη σύμβαση παρτίδων, οι οποίοι προβλέπονται στο άρθρο 9 παράγραφος 1 υπό ζ) του κανονισμού (ΕΟΚ) αριθ. 985/68, αποτελούν αντικείμενο συγγραφής υποχρεώσεων.

4. Η συγγραφή υποχρεώσεων προβλέπει, ως προς το βούτυρο, ότι η επιγραφή της συσκευασίας περιλαμβάνει τουλάχιστον τα εξής στοιχεία, αν παρίσταται ανάγκη, κωδικοποιημένα:

α) τον χαρακτηριστικό αριθμό του εργοστασίου,

β) την ημερομηνία παρασκευής,

γ) την ημερομηνία εισόδου στα αποθέματα,

δ) τον αριθμό της παραδόσεως.

5. Η σύμβαση αποθεματοποιήσεως δεν είναι δυνατό να συναφθεί προ της εισόδου του βουτύρου στα αποθέματα."

Άρθρο 3

Το άρθρο 24 του κανονισμού (ΕΟΚ) αριθ. 685/69 αντικαθίσταται ως εξής:

"Άρθρο 24

1. Η ενίσχυση για την ιδιωτική αποθεματοποίηση που προβλέπεται στο άρθρο 6 παράγραφος 2 του κανονισμού (ΕΟΚ) αριθ. 804/68, καθορίζεται ως ακολούθως κατά τόννο βουτύρου ή ισοδυνάμου βουτύρου:

α) 9 λογιστικές μονάδες για τα πάγια έξοδα.

β) 0,60 λογιστικές μονάδες κατά ημέρα αποθεματοποιήσεως για τα έξοδα που συνδέονται με τη διάρκεια αποθεματοποιήσεως. Ο αριθμός των ημερών υπολογίζεται από της ημέρας εισόδου στα αποθέματα μέχρι της ημέρας εξόδου. Εν τούτοις, το ανώτατο ποσό είναι 126 λογιστικές μονάδες.

γ) 30 λογιστικές μονάδες για την υποβάθμιση της ποιότητος, για το προϊόν του οποίου η διάρκεια αποθεματοποιήσεως είναι τουλάχιστον τέσσερις μήνες.

2. Η πληρωμή της ενισχύσεως που προβλέπεται στο άρθρο 26 είναι δυνατόν να γίνει έναντι λογαριασμού. Σε καμμιά περίπτωση, το ποσό της πληρωμής δεν δύναται να υπερβεί αυτό που οφείλεται για την ενίσχυση κατά την ημερομηνία της καταβολής."

Άρθρο 4

Στο άρθρο 28, η παράγραφος 1 αντικαθίσταται με την ακόλουθη παράγραφο:

"1. Η περίοδος αποθεματοποιήσεως αρχίζει την 1η Απριλίου και τελειώνει την 15η Σεπτεμβρίου του ιδίου έτους. Η περίοδος ρευστοποιήσεως των αποθεμάτων αρχίζει την 16η Σεπτεμβρίου και τελειώνει την 31η Μαρτίου του επομένου έτους."

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 23 Μαρτίου 1971.

Για την Επιτροπή

Ο Πρόεδρος

Franco M. MALFATTI

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 143 της 1.7.1970, σ. 1.

(3) ΕΕ αριθ. Ν 90 της 15.4.1969, σ. 12.

(4) EΕ αριθ. Ν 105 της 15.5.1970, σ. 24.